На основу члана 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019) и члана 8. Одлуке о оснивању Јавног комуналног предузећа за обједињену наплату комуналних, стамбених и других услуга и накнада (''Службени лист Града Ниш'', број 145/2016- пречишћен текст),

Скупштина Града Ниша, на седници од године доноси

**О Д Л У К У**

**О ИЗМЕНАМА ОДЛУКЕ О УТВРЂИВАЊУ ВИСИНЕ НАКНАДЕ ЗА ОБАВЉАЊЕ ПОСЛОВА ОБЈЕДИЊЕНЕ НАПЛАТЕ ЗА КОМУНАЛНО-СТАМБЕНЕ УСЛУГЕ, КОЈЕ ПЛАЋАЈУ ЈАВНА И ЈАВНО КОМУНАЛНА ПРЕДУЗЕЋА**

**Члан 1.**

У Одлуци о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа ("Службени лист Града Ниша", број 94/2006, 10/2015, 108/2020 и 85/2021) у члану 1. тачка 3. мења се и гласи:

''3. ЈКП''Медиана'' Ниш у висини од 5,20% од укупног наплаћеног износа за извршене услуге наплате рачуна за сакупљање и одвожење комуналног отпада, димничарске услуге, чишћење зграда и одлагање комуналног отпада;''

Тачка 4. мења се и гласи:

''4. ЈКП ''Наиссус'' Ниш у висини од 3,98% од укупно наплаћеног износа за извршене услуге наплате рачуна за воду и одвођење отпадних вода.''.

**Члан 2.**

Овлашћује се Градска управа за органе Града и грађанска стања да сачини и објави пречишћен текст Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа.

**Члан 3.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу, године

**СКУПШТИНА ГРАДА НИША**

Председник

др Бобан Џунић

ОБРАЗЛОЖЕЊЕ

Правни основ за измену Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа ("Службени лист Града Ниша", број 94/2006, 10/2015, 108/2020 и 85/2021) садржан је у члану 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019) којим је прописано да Скупштина Града, у складу са законом доноси прописе и друге опште акте, као и у члану 8. Одлуке о оснивању Јавног комуналног предузећа за обједињену наплату комуналних, стамбених и других услуга и накнада (''Службени лист Града Ниш'', број 145/2016-пречишћен текст), којим је прописано да ЈКП "Обједињена наплата" Ниш стиче средства за обављање делатности од накнаде за извршене услуге, да висина накнаде за извршене услуге зависи од процента наплате и одређује се уговором између овог и других предузећа и установа у чије име и за чији рачун врши наплату комуналних, стамбених и других услуга и накнада и да, уколико се у року од 30 дана од дана ступања на снагу Одлукe о допуни Одлуке о оснивању Јавног комуналног предузећа за обједињену наплату комуналних, стамбених и других услуга и накнада (''Службени лист Града Ниша'', број 86/2005 ) не закључи поменути уговор, висину накнаде утврдиће Скупштина Града Ниша.

Изменама Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа приступило се у складу са дописом ЈКП ''Обједињена наплата'' Ниш, број 00-4355 од 27.10.2022. године, којим је обавестила Градску управу за комуналне делатности и инспекцијске послове да је, након анализе стручних служби, а узимајући у обзир промену цене за извршене услуге наплате рачуна за сакупљање и одвожење комуналног отпада, димничарске услуге, чишћење зграда и одлагање комуналног отпада, које обавља за рачун ЈКП ''Медиана'' Ниш, као и за извршене услуге наплате рачуна за воду и одвођење отпадних вода, које обавља за рачун ЈКП ''Наиссус'' Ниш, извршено усаглашавање са наведеним предузећима око висине процента за обављање послова наплате комуналних услуга које иста пружају. У том смислу за ЈКП ''Медиана'' Ниш усаглашен је проценат од 5,20%, а за ЈКП ''Наиссус'' Ниш 3,98%.

Имајући у виду наведено, као и чињеницу да овом променом цене нису настали нови трошкови ЈКП ''Обједињена наплата'' Ниш која своју услугу пружа непромењеном броју корисника, Градска управа за комуналне делатности и инспекцијске послове израдила је Нацрт одлуке о изменама Одлуке о утврђивању висине накнаде за обављaње послова обједињене наплате за комунално-стамбене услуге, које плаћају јавна и јавно комунална предузећа.

На наведени нацрт Одлуке прибављено је Мишљење Градске управе за органе Града и грађанска стања број 2757-1/2022-08 од 01.11.2022. године.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

В.Д. ЗАМЕНИКА НАЧЕЛНИКА

Миљан Анђелковић